«Rakendus soovib ligipääsu teie asukohale,» ütles kiri telefoniekraanil. Et taskulambi funktsiooni täitmiseks oleks asukohta vaja teada vaid siis, kui ma asuksin pimedas kohas, aga seda GPS ei näita, loobusin selle taskulambiäpi teenustest.
Sama põhimõtet olen järginud ka kõigi teiste rakenduste puhul. Kui vähegi võimalik, ei luba ma neil oma andmetele ligi pääseda. Aga alati ei ole võimalik. Kas või Facebooki puhul. Küll jälgin hoolikalt, mida ja kuidas ma seal postitan. Näiteks ei anna ma vargusi silmas pidades oma puhkusepiltidega teada sellest, et olen kodust ära.